Derbi de Tampere

O derbi de Tampere é o enfrontamento deportivo entre o Ilves e o Tappara, os dous equipos principais de hóckey sobre xeo da cidade de Tampere (Finlandia). Os dous equipos son os máis laureados do hóckey sobre xeo finlandés, téndose repartido o campionato finlandés en 36 ocasións (20 veces para Tappara e 16 para Ilves).
Ilves e Tappara téñense enfrontado un total de 296 veces na liga regular ata a tempada 2019-20. Os equipos
O Ilves e o Tappara son os dous equipos máis exitosos do hóckey xobre xeo finlandés, tendo gañado entre os dous 36 campionatos finlandeses, así como numerosas medallas de prata e de bronce:
Ilves
O Ilves fundouse en 1931 como sección de hóckey sobre xeo do club polideportivo do mesmo nome, que nacera ese mesmo ano no seo do Tampereen Lyseo por iniciativa de Niilo Tammisalo, que era profesor no centro, para que o alumnado puidera practicar deportes de pelota.
Trátase do segundo equipo máis laureado do hóckey sobre xeo finlandés masculino, tendo gañado o campionato nacional en 16 ocasións. Con todo, o equipo non gañou máis que unha vez o campionato dende que a competición adoptou a denominación actual. Ademais conquistou nove medallas de prata e quince de bronce, e gañou a copa nacional (denominada Suomen Cup) en dúas ocasións (1958 e 1971).
Logo do seu debut na tempada 1931-32 o 24 de xaneiro de 1934 fronte os seus veciños do TaPa, o club conseguiu o seu primeiro título en 1936, revalidando o título nas seguintes dúas tempadas. O Ilves acabou converténdose no equipo máis laureado do hóckey sobre xeo finlandés antes do profesionalismo con 10 títulos en 39 edicións da SM-sarja. Con todo, logo da chegada do profesionalismo en 1975 o Ilves só foi quen de conquistar a Kanada-malja nunha ocasión na tempada 1984-85.
Moitos xogadores do Ilves vestiron a camisola da selección finlandesa e xogaron na National Hockey League. Ademais máis 50 xogadores e xogadoras do club foron introducidos no salón da fama do hóckey sobre xeo finlandés.
Tappara
As orixes do Tappara remóntanse ata o 9 de decembro de 1932, cando se fundou o Tammerfors Bollklubb (TBK) no seo da Escola Sueca de Tampere, mais non xogou o seu primeiro partido de hóckey sobre xeo ata 1934, cando debutou fronte o segundo equipo do Ilves. Non foi ata a tempada 1942-43 cando ascendeu á máxima categoría, daquela denominada SM-sarja. O TBK gañou o seu primeiro campionato finlandés en 1953, e revalidouno os dous anos seguintes.
En 1955, logo de conseguir o seu terceiro campionato, o club matriz cesou as súas actividades no hóckey sobre xeo. Este feito, unido a que a escola sueca non podía producir suficientes xogadores para o club, motivou que se creara un novo club chamado Tappara, que atraeu a mozos interesados no hóckey sobre xeo. O novo equipo axiña conseguiu éxitos deportivos e en 1959 gañou o seu primeiro campionato.
Trátase do equipo máis laureado do hóckey sobre xeo finlandés masculino, tendo gañado o campionato nacional en 20 ocasións. Ademais conquistou trece medallas de prata e doce de bronce, e gañou a copa nacional (denominada Suomen Cup) nunha ocasión (1957).
Moitos xogadores do Tappara vestiron a camisola da selección finlandesa, xogaron na National Hockey League, e foron introducidos no salón da fama do hóckey sobre xeo finlandés. Historia
O primeiro enfrontamento entre ambos equipos tivo lugar na tempada 1942–43, cando Ilves derrotou ao daquela TBK por 0-6. O 14 de decembro de 2013 ambos equipos protagonizaron un partido ao aire libre no Estadio de Ratina dentro da tempada 2013-14, ao que asistiron 15000 persoas. Derbis femininos
Durante anos ambos equipos disputaron derbis tamén en categoría feminina, aínda que con menor seguimento que os masculinos. Se ben os equipos masculinos de ambos os dous clubs teñen dominado historicamente o campionato finlandés, entre os equipos femininos a diferenza entre ambos clubs é moi grande: o Ilves foi un dos equipos fundadores da liga feminina en 1982 e disputou todas as edicións da mesma, gañando 10 campionatos, 11 medallas de prata e 6 medallas de bronce; pola súa banda o Tappara debutou na máxima categoría na tempada 1993-94, aínda que a súa experiencia só durou un ano, posteriormente volveu á elite entre 1997 e 2008, mais sen conseguir máis logro que tres participacións nos play-offs, o equipo de Tappara disolveuse en 2015.
Na tempada 1999-00 o Tappara chegou xogar no grupo pola permanencia na máxima categoría fronte o segundo equipo do Ilves, que loitaba polo ascenso, gañando ambos partidos por 7-1 e 3-7.
O Ilves e o Tappara enfrontáronse dúas veces nos play-offs, ambas as dúas veces na rolda de cuartos de final, tendo disputado un total de catro partidos, todos eles con vitoria para o Ilves.
Se ben non hai datos dos resultados dos partidos entre ambos equipos nas cinco últimas tempadas que o Tappara competiu na máxima categoría, sábese que todos os derbis das tempadas 2006-07 e 2007-08 os gañou o Ilves, xa que o Tappara non foi quen de gañar ningún partido esas dúas tempadas, descendendo na 2007-08, que foi a derradeira do equipo na máxima categoría. Liga regular Play-offs Outros derbis de Tampere
Durante 27 tempadas a escena do hóckey sobre xeo de Tampere contou cun terceiro equipo na máxima categoría, o Koovee, que chegou a proclamarse campión finlandés en 1968.
Ao longo da historia do hóckey en Tampere houbo outros partidos que involucraron a equipos locais como o TaPa, o VehU, o TPV, ou o Hilpara, se ben a traxectoria destes equipos na máxima categoría foi breve e non se puido desenvolver unha rivalidade con ningún dos grandes clubs da cidade.